Starčevica
Starčevica je gradsko naselje koje se nalazi na otprilike dva kilometra od centra grada i mjesna zajednica u Banjoj Luci. Nalazi se na desnoj obali rijeke Vrbas, jugoistočno od centra grada. Naselje je ime dobilo po brdu koje se nalazi na jugu naselja. Starčevica, kao naselje, dijeli se na "Jug 2", "Jug 3" i MZ Starčevica. Pod MZ Starčevica se podrazumijeva sve istočno od "Kula" (zgrade "Kule") i ul. Stevana Bulajića, zapadno od potoka Jularac i ulica Koste Jarića i Slobodana Dubočanina (dio ulice koje se veže sa ulicom Koste Jarića), sve južno od drvoreda između bulevara Desanke Maksimović i ul. Jug Bogdana i bul. Stepe Stepanovića. i sjeverno od Tuzlanske ulice. Kod Ulice Stevana Bulajića postojalo je naselje Ćermetana, ali sadašnja Starčevica je bila samo njiva i prvo su izgrađene škole, a kasnije i stambene zgrade (poslije zemljotresa). Starčevica je dobila ime po istoimenom brdu, koje se nalazi na jugu naselja, a sam naziv potiče od imena porodice Starčević, koja je bila veoma moćna u prošlom vijeku i imala imovinu na većem području naselja. Od značajnijih ustanova, u naselju se nalazi OŠ "Branko Radičević", studentski dom "Nikola Tesla", MUP Republike Srpske, policijska stanica, Narodna i univerzitetska biblioteka RS i dva doma zdravlja, u ulici Jug Bogdana i Rajka Bosnića.